Diari Oficial de la Generalitat Valenciana


Sumari del DOGV 9744, del 13-12-2023 (2023/12226)

RESOLUCIÓ de 17 de novembre de 2023, del Servei Territorial d'Indústria, Energia i Mines d'Alacant, per la qual s'atorga a Univergy Renovables Haakon, SL, autorització d'implantació en sòl no urbanitzable, autorització administrativa prèvia i autorització administrativa de construcció i s'aprova el Pla de desmantellament i de restauració del terreny i l'entorn afectat, d'una central de producció d'energia elèctrica de tecnologia fotovoltaica i de la seua infraestructura d'evacuació, situada a Monforte del Cid, de potència instal·lada de 1.750 kWn i potència dels mòduls fotovoltaics de 2.115,176 kWp, denominada FV Camino del Río (expedient ATALFE/2022/16/03).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9744

Data del DOGV
:   13-12-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/12059


Data del document
:   17-11-2023

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Descriptors 

:   * Conselleria de Innovación, Industria, Comercio y Turismo
    * Conselleria d'Innovació, Indústria, Comerç i Turisme
    * empresa privada

RESOLUCIÓ de 17 de novembre de 2023, del Servei Territorial d'Indústria, Energia i Mines d'Alacant, per la qual s'atorga a Univergy Renovables Haakon, SL, autorització d'implantació en sòl no urbanitzable, autorització administrativa prèvia i autorització administrativa de construcció i s'aprova el Pla de desmantellament i de restauració del terreny i l'entorn afectat, d'una central de producció d'energia elèctrica de tecnologia fotovoltaica i de la seua infraestructura d'evacuació, situada a Monforte del Cid, de potència instal·lada de 1.750 kWn i potència dels mòduls fotovoltaics de 2.115,176 kWp, denominada FV Camino del Río (expedient ATALFE/2022/16/03). [2023/12685]  
  
Antecedents  
Primer. Sol·licitud  
Univergy Renovables Haakon, SL, va presentar una instància davant del registre telemàtic de la Generalitat Valenciana el 24 de març de 2022, amb núm. de registre GVRTE/2022/901268, en la qual sol·licita autorització d'implantació en sòl no urbanitzable, autorització administrativa prèvia, autorització administrativa de construcció, així com l'aprovació del Pla de desmantellament de la instal·lació i restauració del terreny i l'entorn afectat, relatius a una central de producció d'energia elèctrica de tecnologia fotovoltaica, denominada FV Camino del Río, de potència nominal 1,75 MWn i potència dels mòduls fotovoltaics de 2,115 MWp, que s'ha d'ubicar en el terme municipal de Monforte del Cid (Alacant), incloent-hi la infraestructura d'evacuació, composta per una línia d'evacuació subterrània de 20 kV, de titularitat exclusiva d'Univergy Renovables Haakon, SL, entre el centre de transformació de la central fotovoltaica fins al nou centre de seccionament en la mateixa parcel·la on està situada la planta generadora, un nou centre de seccionament per a cessió al gestor de la xarxa i-DE Redes Eléctricas Inteligentes, SAU, i una línia aerosubterrània d'evacuació per a cessió al gestor de la xarxa i-DE Redes Eléctricas Inteligentes, SAU, de 20 kV, amb cable HEPRZ1 AL 240 mm², per a realitzar la connexió d'entrada/eixida en el centre de seccionament entre el nou centre de seccionament i el punt de connexió, realitzada mitjançant doble entroncament en un nou suport a instal·lar en la línia 18 - Portichol de 20kV de l'ST Novelda (20 kV).  
D'acord amb les característiques i la ubicació de la instal·lació sol·licitada, està sotmesa al procediment integrat d'autorització de centrals fotovoltaiques que hagen d'emplaçar-se sobre sòl no urbanitzable establit pel Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica (d'ara en avant, Decret llei 14/2020). Per a la tramitació d'esta sol·licitud, el llavors Servei Territorial d'Indústria, Energia i Mines d'Alacant (d'ara en avant, STIEMA) incoa l'expedient ATALFE/2022/16/03.  
Consta en l'expedient la justificació de l'ingrés de la taxa administrativa corresponent el 8 de gener de 2021, que cobrix el pressupost del projecte de la instal·lació que finalment s'ha sotmés a autorització.  
  
Es va efectuar un requeriment d'esmena de la documentació presentada el 2 de juny de 2021. El promotor va respondre amb l'aportació de la documentació requerida.  
El 15 de juny de 2022, en vista de la documentació presentada, s'acorda l'admissió a tràmit pel Servei Territorial d'Indústria, Energia i Mines d'Alacant de la sol·licitud d'autorització per a la instal·lació de producció d'energia elèctrica de 1.750 kW de potència instal·lada, promoguda per Univergy Renovables Haakon, SL, que s'ha d'ubicar en el municipi de Monforte del Cid, província d'Alacant, a l'efecte del que estipula l'article 1 del Reial decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
  
  
Segon. Informació pública  
La sol·licitud d'autorització administrativa de la instal·lació, juntament amb la documentació presentada, han sigut objecte d'informació pública durant el termini de quinze (15) dies, als efectes que preveu l'article 23 del Decret llei 14/2020, en els mitjans següents:  
- El Diari Oficial de la Generalitat Valenciana de data 27.07.2022 (DOGV 9392).  
- El Butlletí Oficial de la Província d'Alacant del 20.07.2022 (BOP núm. 136).  
L'STIEMA, en virtut de l'article 23 del Decret llei 14/2020, va remetre a l'Ajuntament de Monforte del Cid, per a l'exposició en el tauler d'anuncis, pel mateix període de temps, la sol·licitud d'autorització, i li va requerir que li remetera una diligència acreditativa de l'exposició una vegada finalitzat el termini corresponent, la qual consta en l'expedient. L'anunci es va publicar en el tauler de la seu electrònica de l'Ajuntament de Monforte del Cid des del 20 de juliol de 2022 fins al 10 d'agost de 2022.  
Així mateix, es posa la documentació a la disposició del públic en general en la seu electrònica de la Generalitat, en el lloc web https://cindi.gva.es/va/web/energia/informacion-publica (en valencià) i https://cindi.gva.es/es/web/energia/informacion-publica (en castellà). La documentació aportada, que es va sotmetre a informació pública, és la següent:  
- Projecte. Denominació: instal·lació de la planta solar fotovoltaica Camino del Río, de 1.750,00 kW, connectada a la xarxa.  
- Projecte infraestructura d'evacuació per a cedir al gestor de la xarxa de distribució. Denominació: projecte de CSI de maniobra exterior telecomandat amb ramal de 20 kV per a la connexió a xarxa de la PSPF Camino del Río.  
- Separates dirigides a: Ajuntament de Monforte del Cid; i-DE Redes Eléctricas Inteligentes, SAU; Conselleria d'Agricultura, Desenvolupament Rural, Emergència Climàtica i Transició Ecològica, i Conselleria de Política Territorial, Obres Públiques i Mobilitat.  
- Estudi d'integració paisatgística.  
- Memòria justificativa del compliment dels criteris del Decret llei 14/2020.  
- Pla de desmantellament i restitució del terreny i l'entorn afectat.  
  
- Plec general de normes de seguretat en prevenció d'incendis forestals.  
  
Tercer. Al·legacions  
No s'hi han presentat al·legacions durant el període d'informació pública ni s'ha personat cap persona física ni jurídica acreditant la condició de persona interessada.  
  
Quart. Condicionats  
D'acord amb el procediment establit reglamentàriament, a fi que, en el termini de quinze (15) dies, presentaren la conformitat o l'oposició a l'autorització sol·licitada i emeteren, si era el cas, els condicionats tècnics oportuns al projecte tècnic de la instal·lació, es van remetre les separates corresponents del projecte a les administracions, els organismes i les empreses de servei públic o d'interés general, els béns o els drets a càrrec seu dels quals pogueren ser afectats per esta, i es van rebre els informes següents, amb el resultat que, en síntesi, es detalla:  
  
1. Informe favorable de la Direcció General de Medi Natural i Avaluació Ambiental del 9 de novembre de 2022, condicionat a les mesures recollides en l'article primer de la resolució.  
El promotor mostra la conformitat amb l'informe en data 21 de novembre de 2022.  
2. Informe del Servei de Gestió Territorial de data 5 d'octubre de 2022, en què s'indica que la instal·lació de la planta solar i la seua línia d'evacuació no està afectada per perillositat d'inundabilitat ni per altres criteris territorials i es considera compatible, tenint en compte les consideracions finals esmentades, i segons les determinacions normatives aplicables i les cartografies oficials d'ordenació del territori. En l'informe s'instava a plantejar mesures correctores que incidiren sobre la infiltració, a minimitzar l'escolament i que la disposició de les plaques acompanyen les corbes de nivell, cosa que es recull en l'article primer de la resolució.  
El promotor mostra la seua conformitat amb l'informe en data 10 de novembre de 2022 i fa una justificació respecte a la inviabilitat d'acompanyar les corbes de nivell, per tindre un pendent inferior a l'1 % la zona d'implantació dels mòduls.  
3. Acord de l'Agència Estatal de Seguretat Aèria en matèria de servituds aeronàutiques, del 3 de juliol de 2023, en què s'autoritza l'execució del projecte de construcció de la planta solar fotovoltaica i l'ús de la grua mòbil condicionat a no superar els valors d'altura i avaluació que s'hi indiquen.  
El promotor mostra la conformitat amb l'acord en data 1 de juliol de 2023.  
4. Informe favorable del Servei d'Infraestructura Verda i Paisatge, de data 9 de març de 2023, en què s'indica que, per a l'emissió d'un informe favorable condicionat al fet que es duguen a terme les mesures d'integració paisatgística, s'aporte la justificació i els resultats del procés de participació pública i es corregisca el Pla de desmantellament exposat en l'informe.  
El promotor respon en data 24 de març de 2023 que no considera factible la nova configuració per les ombres produïdes, i proposa una alternativa a la proposta de l'informe. Esta contestació es trasllada per a un nou informe del Servei d'Infraestructura Verda i Paisatge.  
  
El Servei d'Infraestructura Verda i Paisatge emet, en dates 3 de maig i 6 de juny de 2023, després d'una nova proposta del promotor, un informe favorable en matèria d'infraestructura verda i paisatge, encara que considera que no semblen acceptar-se les mesures que es consideren necessàries per a una adequada compatibilitat i integració paisatgística, per la qual cosa es requerix l'esmena d'aspectes diversos, com la situació del centre de seccionament dins de la mateixa parcel·la.  
En data 15 de juny de 2023, el promotor presenta l'esmena dels condicionats imposats, que és acceptada pel Servei d'Infraestructura Verda i Paisatge en l'informe d'1 de setembre de 2023.  
  
El promotor presenta el projecte refós en data 16 d'agost de 2023, amb la transposició de totes les mesures proposades en els informes del Servei d'Infraestructura Verda i Paisatge, incloent-hi la modificació lleugera del tancat en la mateixa parcel·la de la instal·lació, i mostra la seua conformitat amb els informes esmentats en data 16 de novembre de 2023.  
No s'ha rebut cap contestació dels organismes següents: Ajuntament de Monforte del Cid i i-DE Redes Eléctricas Inteligentes, SAU. Transcorregut el termini sense que hi conste resposta, s'entén que no hi ha cap objecció a les autoritzacions.  
  
Cinqué. Avaluació ambiental  
De conformitat amb la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat Valenciana, d'impacte ambiental, la instal·lació objecte d'este procediment no constituïx un projecte sotmés a avaluació d'impacte ambiental.  
  
  
Sisé. Implantació en sòl no urbanitzable  
Consta un informe de compatibilitat urbanística municipal favorable, emés el 20 de desembre de 2021, per l'Ajuntament de Monforte del Cid, en virtut de l'article 22 de la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, respecte de la parcel·la 575 del polígon 16, on se situaran els grups generadors.  
Consten en l'expedient informes favorables del Servei de Gestió Territorial i del Servei d'Infraestructura Verda i Paisatge, de dates 5 d'octubre de 2022 i 1 de setembre de 2023 respectivament, tots dos serveis dependents de la Direcció General d'Urbanisme, Paisatge i Avaluació Ambiental. Els condicionats que s'hi recullen s'indiquen en el punt primer de la part dispositiva d'esta resolució.  
  
Seté. Adaptació a condicionats  
En data 9 de març de 2023, el Servei d'Infraestructura Verda i Paisatge emet un informe en què indica que, per a fer viable l'actuació pretesa des del punt de vista de l'afecció al paisatge, requerix l'esmena dels requeriments exposats:  
Modificació de l'estudi d'integració paisatgística per a millorar l'àmbit d'estudi de la conca visual de la instal·lació, incorporant en l'anàlisi de la integració visual els dos recorreguts escènics esmentats en l'informe i valorar si cal realitzar alguna mesura d'integració paisatgística particular per a minimitzar la incidència de la planta des d'algun d'estos.  
- Justificació del procés de participació pública, dels resultats obtinguts i de la seua presa en consideració.  
- Tornar a estudiar l'accés al recinte, atés que este es troba a una cota d'1 m respecte al camí que dona accés a la parcel·la.  
- Establir una sèrie de mesures d'integració paisatgística, i, en concret:  
- «Les construccions i les instal·lacions annexes utilitzaran materials i recobriments amb colors i textures que afavorisquen la integració amb el fons escènic (ocres, vermellosos, verds foscos). Les cobertes de plafó sandvitx de les instal·lacions auxiliars es remataran amb teula àrab. No s'usarà, en cap cas, el color vermellós o verd fosc, sinó que s'utilitzaran colors marrons clars, ocres o terrosos perquè els tancats s'assemblen als tons del terreny de l'entorn immediat.  
- Els vials interiors es finalitzaran amb saorres amb una tonalitat que s'adiga amb els colors del terreny natural de les parcel·les.  
- Plantació d'oliveres en els límits est i sud-oest. El manteniment o la creació d'una banda d'arbratge en alguns trams del perímetre de la planta pot ser una mesura adequada sempre que es respecten els patrons característics del paisatge de l'entorn. No obstant això, s'haurà d'evitar la formació de pantalles vegetals contínues i dissonants amb les característiques paisatgístiques de l'entorn que emfatitzen la presència d'un element estrany al territori com és la planta fotovoltaica. Per tant, es disposaran únicament oliveres, plantació que hi ha en algunes parcel·les de l'entorn, en els límits est i sud (ampliant la proposta presentada). En el límit sud s'augmentarà la franja en l'exterior del tancat a 10 m. En el límit nord, el tancat es col·locarà en el límit de la parcel·la, per a permetre eixa ampliació de la franja. L'arbratge es disposarà amb un marc de plantació de 7 x 7 m, amb almenys una filera. Esta mesura s'haurà de recollir en el projecte, i se substituirà l'orla vegetal amb arbustos esmentada en esta documentació.  
- El programa d'implementació ha de definir per a cadascuna de les mesures d'integració els horitzons temporals, una valoració econòmica, els detalls de la realització, el cronograma i les parts responsables de posar-les en pràctica. S'ha d'actualitzar este apartat respecte a les mesures d'integració plantejades que suposen un augment del pressupost i un increment temporal: la plantació d'oliveres.»  
- Completar el Pla de desmantellament i justificar-ne els mesuraments i els preus mitjans.  
El promotor respon, en data 24 de març de 2023, a l'informe, amb una xicoteta modificació de la distribució dels panells, l'estudi dels accessos a la instal·lació, un nou estudi d'integració paisatgística que incorpora els resultats del Pla de participació pública i un nou pla de desmantellament de la instal·lació i restauració del terreny i l'entorn. En este escrit, el promotor no considerava factible la nova configuració per les ombres produïdes, i proposa una alternativa a la proposta de l'informe del Servei d'Infraestructura Verda i Paisatge.  
  
En data 3 de maig de 2023, el Servei d'Infraestructura Verda i Paisatge emet un nou informe favorable condicionat al fet que s'aporte la justificació i els resultats del procés de participació pública i es corregisca el Pla de desmantellament en els termes exposats, és a dir, mitjançant l'actualització del pressupost amb unes partides realistes per a la plantació d'oliveres d'un cert port que tinga incidència en el paisatge; quant a la implantació de les mesures d'integració paisatgística (MIP), considera que ha d'ampliar-se la distància respecte als punts d'observació proposats, per la qual cosa ha d'esmenar-se l'estudi d'integració paisatgística; estes MIP concretes i efectives són:  
«- Recol·locar el centre de seccionament en zona accessible des del camí rural.  
- Es plantaran herbàcies en els límits est, sud, oest i nord-oest de la parcel·la.  
- Les construccions i les instal·lacions annexes utilitzaran materials i recobriments amb uns colors i unes textures que afavorisquen la integració amb el fons escènic (marrons clars, ocres o terrosos). Les cobertes de plafó sàndwitx de les instal·lacions auxiliars es remataran amb teula àrab o amb acabat mat que no produïsca lluentors.  
- Els vials interiors es finalitzaran amb saorra d'una tonalitat que s'adiga amb els colors del terreny natural de les parcel·les.  
- Es plantaran oliveres en els límits sud i est de la parcel·la. En el límit sud, l'amplària mínima de la franja des del límit de parcel·la fins al tancat del recinte serà de 10 m. Este arbratge es disposarà amb un marc de plantació de 7 x 7 m. En la franja de 10 m es disposarà una filera com a mínim.  
- Si s'hi incorpora enllumenat, este no il·luminarà fora del recinte de la planta.»  
El promotor de la instal·lació respon a este segon informe amb un escrit amb què esmena part dels condicionats imposats, per justificar la nova col·locació del centre de seccionament.  
El Servei d'Infraestructura Verda i Paisatge emet, amb data 6 de juny de 2023, un informe favorable en matèria d'infraestructura verda i paisatge, encara que considera que no s'han esmenat les MIP proposades, i tampoc s'ha corregit el Pla de desmantellament en els termes exposats, que haurà d'actualitzar el seu pressupost.  
El promotor respon en data 15 de juny de 2023 amb un nou estudi d'integració paisatgística, amb els resultats del Pla de participació pública i un nou pressupost del Pla de desmantellament, per a complir els condicionants de l'informe indicat. Esta contestació es trasllada per a un nou informe del Servei d'Infraestructura Verda i Paisatge.  
  
El Servei d'Infraestructura Verda i Paisatge emet, en data 1 de setembre de 2023, un informe favorable en matèria d'infraestructura verda i paisatge, motiu pel qual no pertoca un nou informe.  
A causa dels condicionants indicats pels diferents organismes, Univergy Renovables Haakon, SL, presenta el Projecte de desenvolupament refós d'instal·lació solar fotovoltaica Camino del Río Monforte de 1.750 kW connectada a xarxa, visat pel Col·legi Oficial d'Enginyers Industrials de Burgos i Palència, amb número de visat PA230258, amb data 16 d'agost de 2023, amb la modificació de la instal·lació que complix els condicionats imposats pels informes del Servei d'Infraestructura Verda i Paisatge, incloent-hi una xicoteta reculada dels límits de la parcel·la, i mostra la seua conformitat amb estos informes.  
  
Les modificacions introduïdes pel projecte consistixen bàsicament en una xicoteta reculada dels límits de la parcel·la per a plantar l'arbratge especificat.  
Revisat el projecte refós presentat, s'observa que les modificacions descrites s'han de considerar com a no substancials. Per tant, d'acord amb l'article 23.5 del Decret llei 14/2020, no serà necessari sotmetre de nou estos canvis al tràmit d'informació pública.  
  
  
Huité. Evacuació i connexió a la xarxa  
La central fotovoltaica evacuarà l'energia generada mitjançant una línia subterrània de 20 kV des del centre de transformació de la central fotovoltaica fins al nou centre de seccionament que se cedirà a i-DE Redes Eléctricas Inteligentes, SAU. Des d'esta partirà una línia aerosubterrània que se cedirà al gestor de la xarxa i-DE Redes Eléctricas Inteligentes, SAU, de doble circuit i tensió 20 kV, que utilitzarà com a mínim un conductor AL 240 mm², per a realitzar la connexió d'entrada/eixida en el centre de seccionament i fins al punt de connexió, realitzada mitjançant entroncament amb un nou suport que s'ha d'instal·lar entre dos suports de la línia 18 - Portichol 20 kV de l'ST Novelda que discorre per la parcel·la objecte de la sol·licitud.  
Atés que la infraestructura d'evacuació de la planta solar fotovoltaica establix connexió en un nou suport que s'ha d'instal·lar en una línia d'alta tensió en servei propietat d'i-DE Redes Eléctricas Inteligentes, SAU, esta connexió requerix la tramitació d'una modificació de les instal·lacions de la xarxa de distribució, que s'ha d'instruir davant d'este servei territorial, objecte d'un altre expedient administratiu i que ha de sol·licitar l'empresa distribuïdora titular de la instal·lació.  
Consta en l'expedient GARALT/2021/75 la Resolució del Servei Territorial d'Indústria, Energia i Mines d'Alacant, per la qual es confirma la presentació adequada de la garantia número 972850Q413, constituïda per Univergy Renovables Haakon, SL, per a l'inici de la tramitació dels procediments d'accés i connexió de la instal·lació de producció d'energia elèctrica de tecnologia solar fotovoltaica de 1.750 kW de potència instal·lada, denominada Camino del Río, que s'ha de situar en el terme municipal de Monforte del Cid (Alacant), constituïda per import de setanta mil euros (70.000 €) i depositada en data 22 de juliol de 2021, en aplicació de l'article 23 del Reial decret 1183/2020, de 29 de desembre, d'accés i connexió a les xarxes de transport i distribució d'energia elèctrica.  
El promotor disposa dels permisos d'accés i connexió atorgats per l'empresa distribuïdora, de data 22 de desembre de 2021, relatius a la sol·licitud de la instal·lació FV Camino del Río, amb una potència d'accés concedida de 1.750 kWn en 20 kV de l'ST Novelda, amb afecció sobre el nus de transport Novelda 220 kV.  
A la vista del contingut i els pronunciaments d'estos permisos, ha de considerar-se que les instal·lacions no generaran incidències negatives en el sistema.  
  
Nové. Acreditacions prèvies a la resolució   
Consta en l'expedient una justificació dels criteris energètics específics per a la implantació i el disseny de centrals fotovoltaiques, recollits en l'article 11 del Decret llei 14/2020.  
L'agent promotor acredita els aspectes següents, d'acord amb el que establix l'article 30.1 del Decret llei 14/2020, de manera prèvia a la resolució del procediment:  
- Capacitat legal, tècnica i econòmica per a dur a terme el projecte, així com la disponibilitat efectiva dels recursos econòmics i financers necessaris per a materialitzar el projecte d'execució sol·licitat. El projecte es finançarà amb recursos propis d'un soci directe de l'empresa sol·licitant. En el cas de canvis en la participació dels socis accionistes de l'empresa promotora, s'haurà de comunicar esta circumstància, i se subrogaran en els compromisos adquirits per a justificar esta capacitat, i serà causa de revocació de l'autorització administrativa, en cas contrari, per incomplir el condicionament.  
  
- Disposar dels terrenys on s'implantarà la instal·lació. El promotor de la instal·lació disposa de contracte d'arrendament elevat a públic de la parcel·la on s'implantarà la instal·lació.  
- Disposar dels permisos d'accés i connexió vigents per a la instal·lació indicats anteriorment.  
Consta l'informe preceptiu i no vinculant establit en l'article 30.2 del Decret llei 14/2020, de l'Ajuntament de Monforte del Cid, de data 19 d'agost de 2021, i que valora favorablement el projecte.  
  
Desé. Instal·lacions cedides al gestor de la xarxa  
Consten en l'expedient el document d'acceptació per part del gestor de la xarxa de distribució, i-DE Redes Eléctricas Inteligentes, SAU, dels projectes de les instal·lacions que seran cedides després de l'execució d'estes (centre de seccionament i línia d'alta tensió).  
  
Onzé. Departaments nous  
Que les referències realitzades en els diferents informes emesos a departaments del Consell que actualment no hi són, han d'entendre's referides als departaments nous, de conformitat amb les noves competències i organització derivades del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i les modificacions realitzades.  
  
Dotzé. Procediment d'urgència  
Atés que es tracta d'un projecte amb una potència de generació superior o igual a 10 MW, en virtut de l'article 33.1 del Decret llei 14/2020, de 7 d'agost, es tramita, des del 23 d'abril de 2022, pel procediment d'urgència, d'acord amb la Llei 39/2015, de procediment administratiu comú de les administracions públiques.  
Consta en l'expedient una proposta de resolució de la Secció d'Inspecció i Control Energètic i Miner que pertany al Servei Territorial d'Indústria, Energia i Mines d'Alacant.  
  
Fonaments de dret  
Primer. La instrucció i la resolució d'este procediment administratiu correspon a la Generalitat, perquè la instal·lació elèctrica objecte d'esta es troba íntegrament en territori de la Comunitat Valenciana i no està enquadrada en les que preveu l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
  
Segon. D'acord amb el que disposa l'article 4 del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, i segons el que establixen el Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat; el Decret 126/2023, de 4 d'agost, del Consell, de modificació de determinats aspectes del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i l'Ordre 10/2022, de 26 de setembre, de la Conselleria d'Economia Sostenible, Sectors Productius, Comerç i Treball, mitjançant la qual es desplega el Decret 175/2020, del Consell, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, vigent en tot allò que no s'opose al Decret 112/2023 i al Decret 126/2023, la resolució del procediment és competència del Servei Territorial d'Indústria, Energia i Mines de la província. Esta ordre continua vigent en l'àmbit administratiu en virtut de la disposició transitòria única i la disposició derogatòria del Decret 137/2023, de 10 d'agost de 2023, del Consell, pel qual s'aprova el Reglament orgànic i funcional de la Conselleria d'Innovació, Indústria, Comerç i Turisme.  
  
  
Tercer. D'acord amb l'article 53.1 de la Llei 24/2013, de 26 de desembre, del sector elèctric, i l'article 7 del Decret 88/2005, de 29 d'abril, del Consell de la Generalitat, la construcció de les instal·lacions de producció d'energia elèctrica requerix una autorització administrativa prèvia i una autorització administrativa de construcció.  
A més, d'acord amb l'article 21.5 de la Llei 24/2013, de 26 de desembre, formaran part de la instal·lació de producció les infraestructures d'evacuació, que inclouen la connexió amb la xarxa de transport o de distribució i, si és el cas, la transformació d'energia elèctrica.  
  
  
Quart. Atés que es tracta d'una central fotovoltaica que s'implantarà en sòl no urbanitzable, tenint en compte el que establix l'article 7.3 del Decret 88/2005, de 29 d'abril, és aplicable el procediment que establix el capítol II del títol II del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la reactivació econòmica urgent.  
Segons l'epígraf i de l'article 2 del DL 14/2020, l'autorització d'implantació en sòl no urbanitzable és el pronunciament de l'òrgan competent en matèria d'energia que, d'acord amb l'informe previ, preceptiu i favorable de l'òrgan competent en matèria d'ordenació del territori i paisatge, autoritza a implantar una instal·lació de producció d'energia elèctrica que utilitza energia primària d'origen renovable en unes parcel·les concretes de sòl no urbanitzable i establix les condicions en què podrà dur-se a terme esta implantació. Este pronunciament substituïx la intervenció que realitza la Generalitat en el procediment d'autorització d'usos i aprofitaments en sòl no urbanitzable previst en la normativa d'ordenació del territori, urbanisme i paisatge.  
  
  
Cinqué. Segons el que indica l'article 25 del Decret llei 14/2020, l'informe en matèria d'ordenació del territori i paisatge tindrà caràcter vinculant i haurà de ser favorable a l'efecte de poder atorgar l'autorització d'implantació en sòl no urbanitzable de la instal·lació, excepte en els supòsits en els quals l'autorització esmentada no es requerisca d'acord amb la legislació d'ordenació del territori, urbanística i del paisatge.  
  
  
Sisé. De conformitat amb l'article 7 de la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat Valenciana, d'impacte ambiental, la instal·lació objecte del present procediment no constituïx un projecte sotmés a avaluació d'impacte ambiental.  
  
Seté. Les línies aèries es troben dins d'una zona definida com a àrea prioritària de reproducció, alimentació i dispersió de les aus, en virtut de la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i l'electrocució (DOGV 9138/29.07.2021), per la qual cosa es troba en zona de protecció d'avifauna segons l'article 4.1.c del Reial decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en línies elèctriques d'alta tensió i, per tant, li són aplicables les prescripcions tècniques que establix este reial decret.  
  
Huité. D'acord amb l'article 53.1.a de la Llei 24/2013, de 26 de desembre, del sector elèctric, l'autorització administrativa d'instal·lacions de generació no es podrà atorgar si el titular no ha obtingut prèviament els permisos d'accés i de connexió a les xarxes de transport o distribució corresponents.  
De conformitat amb l'article 36.2 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, per a obtindre l'autorització de la instal·lació, serà un requisit previ indispensable obtindre els permisos d'accés i connexió a les xarxes de transport o distribució corresponents per la totalitat de la potència de la instal·lació, sense perjudici que l'article 53.1 de la Llei 24/2013, de 26 de desembre, disposa que les autoritzacions administratives d'instal·lacions de generació es podran atorgar per una potència instal·lada superior a la capacitat d'accés que figure en el permís d'accés.  
  
D'acord amb la redacció vigent de l'article 3 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, en el cas d'instal·lacions fotovoltaiques, la potència instal·lada serà la inferior d'entre les dues següents:  
a) La suma de les potències màximes unitàries dels mòduls fotovoltaics que configuren esta instal·lació, mesurades en condicions estàndard segons la norma UNE corresponent.  
b) La potència màxima de l'inversor o, si és el cas, la suma de les potències dels inversors que configuren esta instal·lació.  
Esta definició de potència instal·lada tindrà efectes per a les instal·lacions que, una vegada comencen a tramitar-se, encara no hagen obtingut l'autorització d'explotació definitiva, segons la disposició transitòria cinquena del Reial decret 1183/2020, de 29 de desembre.  
  
Nové. D'acord amb el que disposen l'article 53.4 de la Llei 24/2013, de 26 de desembre, del sector elèctric; l'article 131 del Reial decret 1955/2000, d'1 de desembre, i l'article 8 del Decret 88/2005, de 29 d'abril, les persones sol·licitants d'autoritzacions d'instal·lacions de producció d'energia elèctrica han d'acreditar la capacitat legal, tècnica i economicofinancera exigible per a executar cada un dels projectes que presenten, tot això sense perjudici del que preveu este últim en relació amb l'exempció d'acreditació d'estes capacitats que potestativament puga atorgar l'Administració per als qui estiguen exercint l'activitat. En el present s'han acreditat estes.  
  
A més, quant a l'acreditació de manera efectiva de recursos econòmics i financers per a materialitzar el projecte segons el que establix l'article 30 del Decret llei 14/2020, de 29 de desembre, el projecte, segons consta en l'expedient, es finançarà amb recursos propis d'un soci directe de l'empresa sol·licitant.  
En el cas de canvis i amb la finalitat que mantinguen el compliment del que establix el precepte indicat anteriorment, qualsevol variació en la forma de finançament del projecte o en la participació dels socis accionistes de l'empresa promotora s'haurà de comunicar, i, en este últim cas, haurà de constar la subrogació dels socis nous en els compromisos adquirits per a justificar esta capacitat, i serà causa de revocació de l'autorització administrativa en cas contrari, tal com s'indica en les condicions de compliment d'esta resolució.  
  
  
Desé. D'acord amb l'apartat 2.A.4 de l'article 5 del Decret 88/2005, de 29 de novembre, en la sol·licitud d'autorització administrativa prèvia ha de justificar-se la necessitat de la instal·lació i que esta no genera incidències negatives en el sistema.  
  
Onzé. D'acord amb l'article 53.1.b de la Llei 24/2013, del sector elèctric, per a la sol·licitud de l'autorització administrativa de construcció, el promotor ha de presentar un projecte d'execució, juntament amb una declaració responsable que acredite el compliment de la normativa que li siga aplicable.  
  
Dotzé. Segons el que establix el capítol III del Decret llei 14/2020, la persona titular de la instal·lació està obligada a desmantellar-la completament i restaurar els terrenys i l'entorn una vegada finalitzada l'activitat, per a la qual cosa ha de constituir una garantia econòmica a favor de l'òrgan competent en matèria d'energia per a autoritzar la instal·lació, l'import de la qual serà la capitalització del pressupost de desmantellament de la central fotovoltaica i de restauració del terreny i l'entorn afectat al tipus d'interés legal dels diners, amb la consideració d'una vida útil de la instal·lació de trenta anys. En cap cas este import serà inferior al 5 % del pressupost d'execució material del projecte tècnic. Esta garantia es cancel·larà quan la persona titular de la instal·lació acredite el compliment de les obligacions a les quals està afecta.  
  
Tretzé. En virtut de la disposició transitòria única del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna, les modificacions que establix este decret llei que afecten la implantació d'instal·lacions per a l'aprofitament de les energies renovables seran aplicables als procediments en tràmit.  
  
Com que es tracta d'un projecte amb una potència de generació superior o igual a 10 MW, en virtut de l'article 33.1 del Decret llei 14/2020, de 7 d'agost, es tramita, des del 23 d'abril de 2022, pel procediment d'urgència, d'acord amb la Llei 39/2015, de procediment administratiu comú de les administracions públiques.  
  
Catorzé. Segons indica l'article 45.4 de la Llei 39/2015, d'1 d'octubre, del procediment administratiu comú de les administracions públiques, la publicació d'actes i comunicacions que, per disposició legal o reglamentària, haja de practicar-se en tauler d'anuncis o edictes, es considerarà complida amb la publicació en el diari oficial corresponent.  
  
  
Quinzé. D'acord amb el que disposa l'article 109.2 de la Llei 39/2015, d'1 d'octubre, del procediment administratiu comú de les administracions públiques, estes podran rectificar en qualsevol moment, d'ofici o a instàncies dels interessats, els errors materials, de fet o aritmètics que hi haja en els seus actes.  
  
Setzé. L'eficàcia dels actes administratius quedarà demorada quan així ho exigisca el contingut de l'acte o estiga supeditada a notificació, publicació o aprovació superior, segons el que estipula l'article 39 de la Llei 39/2015, d'1 d'octubre.  
Desseté. Consten en l'expedient administratiu tots els informes preceptius i vinculants en matèria de territori i paisatge, així com la compatibilitat urbanística emesa per l'Ajuntament de Monforte del Cid. I la sol·licitud dels informes preceptius, d'acord amb els articles 24 i 30 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la reactivació econòmica urgent.  
D'acord amb tot això, complits els requisits i els procediments legals i reglamentaris establits en la legislació vigent aplicable, i en concret segons la Llei 24/2013, de 26 de desembre, del sector elèctric; el Reial decret 1955/2000, d'1 de desembre, i el Decret llei 14/2020, de 7 d'agost, del Consell, en la redacció vigent en el moment de la sol·licitud, el Servei Territorial d'Indústria, Energia i Mines d'Alacant, amb proposta de resolució prèvia de la Secció d'Inspecció i Control Energètic i Miner de data 17 de novembre de 2023, en l'àmbit de les competències que té atribuïdes, resol:  
  
  
Primer  
Autorització d'implantació en sòl no urbanitzable del projecte de central fotovoltaica FV Camino del Río per a la realització de l'activitat de producció d'energia elèctrica.  
Segons el sentit de l'informe emés per l'òrgan competent en matèria d'ordenació del territori i paisatge, s'atorga autorització d'implantació en sòl no urbanitzable a Univergy Renovables Haakon, SL, de la central fotovoltaica FV Camino del Río, per a la realització de l'activitat de producció d'energia elèctrica en la parcel·la següent:  
  
  
Municipi: Monforte del Cid Polígon: 16 Parcel·la: 576 Referència cadastral: 28978N433860450374HL  
Àrea de la superfície ocupada (ha) 2,12  
  
  
Sotmesa a les condicions següents:  
Servei de Gestió Territorial: segons el que recull l'informe del Servei de Gestió Territorial de data 5 d'octubre de 2022, es considera viable, i es conclou que hauran de plantejar-se mesures correctores que incidisquen sobre la infiltració i el drenatge de l'aigua segons els aspectes següents:  
- Es mantindran les condicions d'infiltració amb els canvis de pendents, amb una estratificació en forma de taules del terreny (nivells de topografia) entre zones de plaques solars i zones de pas, realitzades en sentit transversal al pendent, que disminuïsquen l'escolament i augmenten la infiltració.  
- S'han de plantar i conservar zones de vegetació en els estrats herbacis, arbustius i arboris que servisquen de tamís de la pluja i generen condicions favorables per a la infiltració amb la disminució dels escolaments.  
- S'han de fer labors del sòl que en mantinguen la textura esponjosa, perquè es facilite la infiltració o, si és el cas, desenvolupar tasques agrícoles com a activitats complementàries.  
- El tancat perimetral de la parcel·la haurà de ser permeable al flux.  
  
Servei d'Infraestructura Verda i Paisatge: segons el que recullen els informes del 9 de març, 3 de maig, 6 de juny i 1 de setembre de 2023, del Servei d'Infraestructura Verda i Paisatge, està condicionat al fet que es duguen a terme les mesures d'integració paisatgístiques següents:  
  
- Es plantaran herbàcies en els límits est, sud, oest i nord-oest de la parcel·la.  
- Les construccions i les seues instal·lacions annexes utilitzaran materials i recobriments amb uns colors i unes textures que afavorisquen la integració amb el fons escènic (marrons clars, ocres o terrosos). Les cobertes de plafó sàndwitx de les instal·lacions auxiliars es remataran amb teula àrab o amb acabat mat que no produïsca lluentors.  
- Els vials interiors es finalitzaran amb saorra d'una tonalitat que s'adiga amb els colors del terreny natural de les parcel·les.  
- Es plantaran oliveres en els límits sud i est de la parcel·la, segons el que s'establix en el projecte refós aprovat en esta resolució.  
- Si s'instal·la enllumenat, no il·luminarà fora del recinte de la planta.  
Direcció General de Medi Natural i d'Avaluació Ambiental: segons el que s'ha recollit en l'informe de data 9 de novembre de 2022, la instal·lació ha de complir els condicionats següents:  
- No es permet l'eliminació de bancals ni estructures agrícoles que complisquen la funció de retenció del sòl.  
- No es permeten els moviments de terra, desmunts o anivellaments del terreny.  
- S'ha de mantindre la capa herbàcia actual amb la col·locació dels panells solars damunt de la vegetació que hi ha; es procedirà al desbrossament mecànic únicament en les zones de construcció de les rases i els punts de clavament.  
- La pantalla vegetal proposta haurà de disposar d'un estrat arbustiu compost per les espècies típiques de la sèrie de vegetació corresponent a la zona i disposar-se en forma de bosquet dispers i no de manera lineal, amb l'objectiu d'afavorir la creació de corredors de fauna que complisquen també la funció de connectar el territori.  
- S'instal·larà una caixa niu per a passeriformes cada cent metres de pantalla vegetal i es faran les tasques de neteja i manteniment necessàries perquè complisquen la seua funció.  
El període de vigència d'esta autorització d'implantació serà de trenta anys, sense perjudici de les pròrrogues possibles que s'atorguen, amb una sol·licitud prèvia de la persona titular abans que acabe el termini esmentat, que hauran d'estar plenament justificades.  
La caducitat de l'autorització d'implantació en sòl no urbanitzable suposarà la caducitat de les autoritzacions energètiques concedides i l'obligació per part de la persona titular de desmantellar la instal·lació i de restaurar el terreny i l'entorn afectat.  
De la mateixa manera, en cas de tancament definitiu de la instal·lació, es produirà la caducitat de l'autorització d'implantació en sòl no urbanitzable, fet que s'especificarà en l'autorització del tancament.  
En el plànol que consta en l'annex, es reflectix la zona delimitada per un tancat per a ocupació pels grups convertidors d'energia solar a electricitat, així com les coordenades geogràfiques que la definixen.  
  
Segon  
Autorització administrativa prèvia del projecte de central fotovoltaica FV Camino del Río, incloent-hi la infraestructura d'evacuació.  
Atorgar autorització administrativa prèvia a la mercantil Univergy Renovables Haakon, SL, per a instal·lar una central fotovoltaica i la infraestructura d'evacuació, que es detalla a continuació:  
  
DADES GENERALS DE LA CENTRAL ELÈCTRICA AUTORITZADA I ACCÉS A LA XARXA D'ESTA  
DENOMINACIÓ FV CAMINO DEL RÍO  
TITULAR UNIVERGY RENOVABLES HAAKON, SL  
TECNOLOGIA Fotovoltaica  
TERMES MUNICIPALS GRUPS (PROVÍNCIA) Monforte del Cid (Alacant)  
TERMES MUNICIPALS D'EVACUACIÓ FINS AL PUNT DE CONNEXIÓ AMB LA XARXA (PROVÍNCIA) Monforte del Cid (Alacant)  
POTÈNCIA NOMINAL INVERSORS (MWn) 1,75 (9 inversors limitats de fàbrica a 195,444 kW)  
POTÈNCIA PIC DELS MÒDULS FOTOVOLTAICS (MWp) 2,115176  
POTÈNCIA INSTAL·LADA (MW) (segons l'art. 3 RD 413/2014) 1,75  
CAPACITAT D'ACCÉS A LA XARXA CONCEDIDA (MW) 1,75  
NECESSITAT DE SISTEMA DE CONTROL COORDINAT DE POTÈNCIA (segons DA 1a RD 1183/2020) No  
XARXA A LA QUAL ES CONNECTA: Distribució  
PUNT DE CONNEXIÓ AMB LA XARXA Nou suport per instal·lar entre dos suports de la línia 18 - Portichol de 20 kV de l'ST Novelda, titularitat d'i-DE Redes Eléctricas Inteligentes, SAU.  
  
  
EMPLAÇAMENT DE LA PART DE LA CENTRAL AMB TANCAT PERIMETRAL  
Municipi: Monforte del Cid Polígon: 16 Parcel·la: 576  
Àrea de la superfície del tancat (m²) 21.200  
  
  
CARACTERÍSTIQUES ELÈCTRIQUES DE LA CENTRAL FOTOVOLTAICA DINS DEL TANCAT  
CAMP GENERADOR  
Nre. de mòduls FV 2.996  
Àrea unitària del mòdul (m²) 2,384 × 1,303  
Potència unitària màxima (Wp) 706 (10 % de guany màxim)  
Potència total mòduls (kWp) 2.115,176  
Tipus de cèl·lules Silici monocristal·lí d'alta eficiència  
Cares actives dels mòduls Bifacial  
Inclinació (°) Est-oest i inclinats amb un angle de 30°  
Orientació Fixes bipal  
Ancoratge de l'estructura al terreny Clavament directe al terreny, sense fonamentació  
  
  
INVERSORS  
Nre. inversors 17  
Potència unitària nominal (kWn) 215  
Potència total nominal (kWn) 3,655  
CONNEXIÓ MÒDULS - INVERSORS  
  
  
INVERSOR Cablejat Nre. STRINGS MÒDULS/STRING MÒDULS POTÈNCIA PIC (kWp)  
INVERSOR 1 Cu 6 mm², aïlla RV 11 93 532 781,448  
INVERSORS 2 al 9 Cu 6 mm², aïlla RV 12 87 613 372,216  
 107 2.996 2.115,176 kWn  
  
  
CENTRES DE TRANSFORMACIÓ  
Nre. total 1  
Potència (kVA) 3.250  
Tensió nominal (kV) 20/0,8 kV  
  
  
INFRAESTRUCTURA D'EVACUACIÓ D'ÚS EXCLUSIU FINS AL PUNT D'ACCÉS I CONNEXIÓ AMB LA XARXA DE DISTRIBUCIÓ  
LÍNIA 20 kV des de CT fins a CPM  
Origen Centre de transformació  
Final Centre de protecció i mesurament  
Longitud total línia (m) 8  
Tipus d'instal·lació Línia elèctrica subterrània  
Tensió nominal (kV eficaç) 20 kV  
Sistema Corrent altern trifàsic 50 Hz  
Tipus de cable 3 x 150 mm² RHZ1 12/20  
Potència admissible (MVA per circuit) 7,967  
Tipus de canalització Subterrànies entubades  
LÍNIA 20 kV des de CPM fins a CS  
Origen Centre de protecció i mesurament  
Final Centre de seccionament  
Longitud total línia (m) 12  
Tipus d'instal·lació Línia elèctrica subterrània  
Tensió nominal (kV eficaç) 20 kV  
Sistema Corrent altern trifàsic 50 Hz  
Tipus de cable 3 x 150 mm² RHZ1 12/20  
Potència admissible (MVA per circuit) 7,967  
Tipus de canalització Subterrànies entubades  
  
  
INFRAESTRUCTURA D'EVACUACIÓ QUE SE CEDIX AL GESTOR DE LA XARXA FINS AL PUNT D'ACCÉS I CONNEXIÓ  
  
Centre de seccionament  
Emplaçament: parcel·la 576, polígon 16, del terme municipal de Monforte del Cid (Alacant).  
El centre de seccionament de maniobra exterior se situarà en intempèrie i serà accessible mitjançant un camí habilitat amb servitud per a i-DE Redes Eléctricas Inteligentes, SAU, amb accés lliure i directe des de la via pública, per a utilitzar-lo en xarxes de distribució elèctriques de fins a 24 kV. Situat en una envolupant prefabricada monobloc de formigó armat CMS-21, amb grau de penetració de cossos estranys IP23D i grau de protecció mecànica IK10, amb dimensions exteriors 4.700 x 2.720 x 3.200 mm, i superfície total (amb vorera) de 33,95 m².  
  
Les cel·les seran del tipus 3L1A, i està format per un conjunt compacte format per funcions de línia i serveis auxiliars. La posició d'SA està composta per una unitat de protecció amb fusibles en el compartiment de cables de la qual s'allotja un transformador, protegit en AT i BT, per a l'alimentació dels SA del centre, segons el que s'especifica en la Norma NI 50.42.11 «Cel·les d'alta tensió sota envolupant metàl·lica fins a 36 kV, prefabricades amb dielèctric de SF6, per a CT».  
  
LÍNIA 20 kV des de CS fins a E/AS  
Origen Centre de seccionament  
Final Nou suport en la línia 18 - Portichol 20 kV  
Longitud total línia (m) 30  
Tipus d'instal·lació Línia elèctrica aerosubterrània de circuit doble  
Tensió nominal (kV eficaç) 20 kV  
Sistema Corrent altern trifàsic 50 Hz  
Tipus de cable HEPRZ1 12/20 kV, Al 3x(1 x 240) mm² H16  
Potència admissible 8,365  
Tipus de canalització Tubs soterrats  
  
  
En l'annex es reflectix la disposició dels mòduls fotovoltaics, així com la infraestructura d'evacuació, incloent-hi el suport de la línia elèctrica.  
  
Pressupostos de les instal·lacions  
Pressupost global d'execució PEM (€) 893.151,60  €  
(744.391,91  € central fotovoltaica + 148.759,69  € evacuació)  
Pressupost de desmantellament TOTAL (€) 114.782,98  €  
  
  
Formen part de la infraestructura d'evacuació de la planta el centre de seccionament i la línia que connecta amb el nou suport en la línia 18 - Monforte 20 kV de l'ST Novelda. No obstant això, després de l'execució de l'obra, una vegada emés el certificat final d'obra corresponent, abans de l'autorització d'explotació, està prevista la cessió del centre de seccionament esmentat i la derivació a favor de la distribuïdora, i-DE Redes Eléctricas Inteligentes, SAU, de manera que esta part de la infraestructura d'evacuació estaria a nom de la distribuïdora en la realització de posada en marxa de la instal·lació.  
Les autoritzacions referides s'atorguen condicionades al compliment de les determinacions que recullen els condicionats imposats per les diferents administracions i organismes, i que han acceptat els titulars d'esta autorització.  
La persona titular de l'autorització tindrà els drets, els deures i les obligacions que recull el títol IV de la Llei 24/2013, de 26 de desembre, del sector elèctric, i el desplegament reglamentari d'esta; en particular, els que establixen els articles 6 i 7 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus. En tot cas, la mercantil ha d'observar els preceptes, les mesures i les condicions que s'establisquen en la legislació aplicable en cada moment per a l'activitat de producció d'energia elèctrica.  
L'incompliment de les condicions i els requisits que establix esta autorització o la variació substancial dels pressupostos que han determinat que s'atorgue, podran ocasionar que siga revocada.  
D'acord amb el paràgraf segon de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, esta autorització s'atorga, sense perjudici de les concessions, les autoritzacions, les llicències i els permisos, tant públics com privats, que hagen d'obtindre necessàriament els titulars, d'acord amb altres disposicions que resulten aplicables, i especialment, les relatives a l'ordenació del territori i al medi ambient. En tot cas, esta autorització s'emet sense perjudici de tercers i no afecta els drets particulars.  
  
Les instal·lacions de producció d'energia elèctrica autoritzades hauran d'inscriure's en el Registre administratiu d'instal·lacions de producció d'energia elèctrica, amb una acreditació prèvia del compliment dels requisits i segons el procediment establit reglamentàriament.  
  
  
Tercer  
Autoritzacions administratives de construcció de les instal·lacions autoritzades en el punt segon  
Atorgar les autoritzacions administratives de construcció per a les instal·lacions descrites en el punt segon d'esta resolució, sobre la base dels projectes d'execució i annexos que es detallen a continuació i consten en l'expedient instruït:  
- Projecte de desenvolupament refós d'instal·lació solar fotovoltaica Camino del Río de 1.750,00 kW connectada a xarxa, visat pel Col·legi Oficial d'Enginyers Industrials de Burgos i Palència, amb número de visat PA230258, de data 16 d'agost de 2023.  
- Projecte de centre de seccionament independent de maniobra exterior telecomandament, automatitzat i telegestionat alimentat a 20 kV per a la connexió a xarxa de la PSFV Camino del Río, signat per la persona tècnica projectista en data 17 de novembre de 2023.  
- Projecte de línia mixta d'alta tensió de 20 kV d'entrada/eixida amb doble entroncament aerosubterrani per a la connexió a xarxa de la PSFV Camino del Río, signat per la persona tècnica projectista en data 17 de novembre de 2023.  
Els condicionats establits pels informes del Servei d'Infraestructura Verda i Paisatge i del Servei de Gestió Territorial són recollits en els projectes refosos esmentats, rebuts en este servei territorial en dates 18 de juliol i 17 de novembre de 2023, juntament amb declaració responsable de la persona tècnica competent projectista, de compliment de la normativa d'aplicació, segons l'article 53.1.b de la Llei 24/2013, de 26 de desembre, del sector elèctric.  
Esta autorització habilita els titulars a la construcció d'estes instal·lacions, sempre que complisquen els requisits tècnics exigibles i d'acord amb les condicions següents:  
  
1. Les instal·lacions s'han d'executar segons el projecte o projectes presentats, els annexos, si és el cas, i d'acord amb els condicionats tècnics establits per les administracions públiques, els organismes i les empreses de servei públic o d'interés general afectats per les instal·lacions presents i que han sigut acceptats pel sol·licitant. En cas que, per a fer-ho, fora necessari introduir modificacions en la instal·lació respecte de la documentació presentada, la persona titular de l'autorització present ha de sol·licitar a este òrgan l'autorització corresponent prèviament a l'inici de l'execució, llevat que es tracte de modificacions no substancials.  
2. Les instal·lacions que s'executaran han de complir, en tot cas, el que establix el Reial decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió i les instruccions tècniques complementàries ITC-LAT 01 a 09; el Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió i les instruccions tècniques complementàries ITC-RAT 01 a 23, i el Reial decret 842/2002, de 2 d'agost, pel qual s'aproven el Reglament electrotècnic per a baixa tensió i les instruccions tècniques complementàries d'este. Així mateix, el Reial decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en les línies elèctriques d'alta tensió.  
3. Amb la sol·licitud d'autorització d'explotació provisional, serà requisit imprescindible per a atorgar-la que la titular de la instal·lació presente, juntament amb la resta de documentació preceptiva, un certificat acreditatiu de la limitació dels inversors i del compliment per estos de la funcionalitat limitadora del fet que en cap règim de funcionament de la central s'injectarà una potència activa a la xarxa elèctrica superior a la capacitat d'accés atorgada.  
4. La central elèctrica objecte d'esta resolució, d'acord amb la potència instal·lada, haurà de complir les prescripcions tècniques i d'equipament que, sobre esta qüestió, establix l'article 7 del Reial decret 413/2014, de 6 de juny, i la resta de normativa de desplegament, sobre requisits de resposta davant de buits de tensió, adscripció a un centre de control de generació, telemesura en temps real i la resta d'obligacions que establix la regulació del sector elèctric per al tipus d'instal·lacions en què estes s'enquadren.  
5. Pagament de l'Impost sobre Transmissions Patrimonials Oneroses i Actes Jurídics Documentats, davant de l'Agència Tributària Valenciana, en relació amb els contractes subscrits per a la disponibilitat dels terrenys, que hauran de presentar-se en este servei territorial en el termini d'un mes des de la notificació d'esta resolució.  
6. Segons l'article 131 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, el període d'execució de les instal·lacions no ha de ser superior a dotze (12) mesos i es comptarà des de l'endemà de la notificació d'esta resolució. No obstant això, abans que finalitze, se'n podrà sol·licitar una ampliació concreta amb una sol·licitud motivada davant d'este òrgan, que s'haurà d'acompanyar, a este efecte, de la documentació justificativa de la demora i del cronograma de treballs previstos per al nou termini sol·licitat.  
Les pròrrogues de dates o ampliacions de terminis s'atorgaran quan estiguen degudament motivats tant els retards en què s'haja incorregut, sempre que no siguen imputables a la persona titular de l'autorització, com les dates o els terminis nous que se sol·liciten, i cap tercer en resulte perjudicat.  
En cap cas podran atorgar-se pròrrogues o ampliacions de termini que vagen més enllà de les dates de caducitat dels permisos d'accés i de connexió a la xarxa, de les declaracions o els informes d'impacte ambiental per a l'inici de les obres o imposades per actes de selecció en els diferents procediments en concurrència competitiva que establix la regulació del sector elèctric.  
Tampoc caldrà atorgar-les quan la part peticionària pretenga demorar la presentació del projecte tècnic o l'execució i la posada en marxa d'este per no haver disposat o mantingut la capacitat economicofinancera exigida per a la realització o l'entrada en funcionament de la instal·lació es considere que no ha d'ajornar-se per afectar la garantia de subministrament, les necessitats de les persones consumidores o el funcionament correcte del sistema elèctric.  
Segons la documentació presentada per a acreditar la capacitat economicofinancera de l'empresa sol·licitant i de la viabilitat del projecte, basada en el finançament del 100 % del pressupost d'execució amb fons propis dels socis que s'han declarat en el procediment, haurà de justificar-se a este centre directiu, en el termini màxim d'un (1) mes, que estos socis han posat a la disposició de la titular de la present autorització estos fons. La present resolució quedarà revocada, amb un tràmit d'audiència previ, en cas contrari.  
Tenint en compte que s'ha acreditat la disposició de manera efectiva de recursos econòmics i financers necessaris per a materialitzar el projecte d'execució mitjançant un compromís aprovat per l'òrgan d'administració/govern de l'empresa, qualsevol canvi en relació amb els membres o socis directes o indirectes de la mercantil s'ha de comunicar a este òrgan substantiu en el termini màxim de deu dies des que es produïsca la variació, i en esta comunicació ha de constar que els nous socis s'han subrogat en les obligacions i els compromisos del titular anterior, ja que d'una altra manera no es complirà el que establix l'article 30.1 del Decret llei 14/2020, i podrà ser causa de revocació de la resolució.  
La caducitat dels permisos d'accés i connexió a la xarxa suposarà la caducitat de les autoritzacions administratives previstes en la legislació del sector elèctric que s'hagen atorgat i la necessitat d'obtindre'n de noves per a les mateixes instal·lacions, sense perjudici que puguen convalidar-se certs tràmits, les quals només es podran tornar a atorgar després de l'obtenció dels nous permisos d'accés i connexió per part dels agents gestors i titulars, respectivament, de les xarxes.  
  
Les autoritzacions administratives caducaran quan ho facen les habilitacions de qualsevol mena o denominació vinculades a l'ocupació del sòl o edificacions.  
En tot cas, s'ha de complir el termini establit per a acreditar l'obtenció de l'autorització d'explotació definitiva que recull l'article 1 del Reial decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
  
7. La persona titular d'esta resolució estarà obligada a comunicar, pel registre electrònic i amb la diligència adequada, les incidències dignes d'esment que es produïsquen durant l'execució, tant a esta direcció general com al Servei Territorial d'Indústria, Energia i Mines d'Alacant.  
  
8. La persona titular d'esta resolució ha de complir els deures i les obligacions derivats de la legislació de prevenció de riscos laborals vigent durant la construcció.  
9. Sense perjudici del que preveu l'article 12.4 del Decret 88/2005, de 29 d'abril, el personal tècnic en la matèria adscrit a este servei territorial o a la direcció general amb competències en matèria d'energia podrà fer les comprovacions i proves que considere necessàries durant les obres i quan finalitzen estes en relació amb l'adequació a la documentació tècnica presentada i al compliment de la legislació vigent i de les condicions d'esta resolució.  
  
10. Una vegada finalitzades les obres de construcció de les instal·lacions, la persona titular, en el termini màxim de deu dies hàbils, ha de sol·licitar l'autorització d'explotació provisional per a proves segons el Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, i en els termes que establix l'article 12 del Decret 88/2005, de 29 d'abril.  
11. Amb esta sol·licitud s'han de presentar els certificats de direcció i final d'obra subscrits per una persona facultativa competent, que acrediten que s'adeqüen als reglaments tècnics en la matèria segons el que establix la normativa vigent per als projectes d'instal·lacions elèctriques i, igualment, respecte de la present autorització administrativa prèvia i de construcció. Quan els certificats de direcció i final d'obra esmentats no estiguen visats pel col·legi professional corresponent, s'han d'acompanyar de la declaració responsable oportuna segons indica la Resolució de 22.10.2010, de la Direcció General d'Energia, publicada en el DOGV núm. 6389, de 03.11.2010.  
  
12. Igualment, s'ha d'adjuntar la documentació requerida segons la ITC-LAT 04 del Reial decret 223/2008, de 15 de febrer, pel qual s'aprova el Reglament sobre condicions tècniques i garanties de seguretat en línies elèctriques d'alta tensió; la ITC RAT-22 del Reial decret 337/2014, de 9 de maig, pel qual s'aprova el Reglament sobre condicions tècniques i garanties de seguretat en instal·lacions elèctriques d'alta tensió, i el Reial decret 842/2002, de 2 d'agost, pel qual s'aprova el Reglament electrotècnic per a baixa tensió i les seues instruccions tècniques complementàries.  
Així mateix, s'ha de presentar la cartografia de la instal·lació efectivament executada, georeferenciada al sistema oficial vigent i en un sistema de dades obertes compatible amb la cartografia de l'Institut Cartogràfic Valencià i segons el format establit per l'òrgan substantiu.  
Es justificarà documentalment que el projecte executat s'ajusta als condicionats imposats en esta resolució. Abans d'emetre l'informe previ a l'autorització d'explotació, el Servei Territorial sol·licitarà de les administracions i els organismes que els han emés la conformitat de l'obra executada respecte d'estos.  
Les persones titulars d'esta autorització podran sol·licitar l'autorització d'explotació per fases. Per a fer-ho, en la sol·licitud, caldrà justificar este fet, delimitar els elements del projecte original dels quals se sol·licita la posada en servei i presentar el certificat d'obra parcial corresponent a esta fase, juntament amb la documentació tècnica corresponent, per a la qual cosa és igualment aplicable el que indica el paràgraf anterior.  
13. La persona titular té l'obligació de constituir una garantia econòmica per al compliment de l'obligació de desmantellament de la instal·lació i restauració dels terrenys i el seu entorn per un import de 980.071.87 € (dos-cents noranta-nou mil sis-cents vint-i-cinc euros amb huitanta-set cèntims d'euro), ha d'acreditar-se la constitució adequada (amb la carta de pagament corresponent) amb la sol·licitud d'autorització d'explotació provisional de la instal·lació; és requisit indispensable perquè esta puga atorgar-se.  
  
La garantia ha de depositar-se en l'Agència Tributària Valenciana, en serà beneficiari l'òrgan competent en matèria d'energia per a la concessió de les autoritzacions administratives prèvia i de construcció i hi hauran de constar les dades de la instal·lació (nom de la instal·lació, potència instal·lada, municipis on se situen els grups generadors) i que es deposita per a complir l'obligació de desmantellament de la instal·lació i la restauració dels terrenys i el seu entorn.  
  
Esta garantia es cancel·larà quan la persona titular de la instal·lació acredite el compliment de les obligacions a les quals està afecta.  
   
14. L'autorització d'explotació provisional no podrà concedir-se si la totalitat de les instal·lacions d'evacuació, incloent-hi les compartides, així com les instal·lacions de connexió a la xarxa de transport, no estan finalitzades i amb autorització d'explotació, de manera que l'entrada en servei de la central elèctrica puga ser efectiva.  
15. Una vegada obtinguda l'autorització d'explotació provisional, la persona titular ha de sol·licitar la inscripció prèvia en el Registre administratiu d'instal·lacions de producció d'energia elèctrica, per a la qual cosa ha de presentar la documentació pertinent segons l'article 39 del Reial decret 413/2014, de 6 de juny. Es tindrà en compte el que determina l'article 41 quant a la caducitat i la cancel·lació d'esta inscripció.  
Segons el que indica l'article 39.6 del Reial decret 413/2014 esmentat, la inscripció de la instal·lació en el Registre d'instal·lacions de producció d'energia elèctrica amb caràcter previ permetrà el funcionament en proves d'esta.  
16. Finalitzades les proves de les instal·lacions amb resultat favorable, la persona titular, en el termini màxim de deu dies hàbils, ha de sol·licitar l'autorització d'explotació definitiva segons el Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, i segons el Decret 88/2005, de 29 d'abril. S'hi han d'adjuntar els certificats pertinents segons el que s'ha indicat en els punts anteriors.  
17. Una vegada obtinguda l'autorització d'explotació definitiva, la persona titular sol·licitarà la inscripció definitiva en el Registre administratiu d'instal·lacions de producció d'energia elèctrica, per a la qual cosa ha de presentar la documentació pertinent segons l'article 40 del Reial decret 413/2014, de 6 de juny. No sol·licitar les autoritzacions d'explotació dins del termini podrà suposar la caducitat de les autoritzacions concedides.  
18. La persona titular d'instal·lació té l'obligació de desmantellar la instal·lació i restituir els terrenys i l'entorn afectat una vegada caducades les autoritzacions o pel tancament definitiu de la instal·lació. Ha d'obtindre l'autorització de tancament definitiu de la instal·lació, segons el que indica l'article 53.5 de la Llei 24/2013, de 26 de desembre, del sector elèctric, així com per al tancament temporal.  
19. La transmissió o el canvi de titularitat, les modificacions substancials de la instal·lació i el tancament temporal o definitiu de la instal·lació autoritzada per la resolució actual requerixen una autorització administrativa prèvia d'acord amb el que recull el Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat. Així mateix, no podran transmetre's les autoritzacions concedides mentre la central no es trobe completament executada i haja obtingut l'autorització d'explotació.  
20. Quant al finançament del projecte, qualsevol variació en la forma de finançament del projecte o en la participació dels socis accionistes de l'empresa promotora s'ha de comunicar a este òrgan en el termini de deu dies des de la modificació, i serà causa de revocació de l'autorització administrativa en cas contrari.  
21. Tal com indica l'article 38 del Decret llei 14/2020, la concessió de la llicència urbanística municipal obligarà la persona titular o propietària de la instal·lació, sense perjudici de l'exacció dels tributs que corresponga legalment per la prestació del servei municipal o per l'execució de construccions, instal·lacions i obres, a pagar el cànon d'ús i aprofitament en sòl no urbanitzable corresponent i a complir la resta de compromisos assumits i determinats en la llicència corresponent.  
  
El cànon d'ús i aprofitament respectiu l'establirà l'ajuntament en la llicència corresponent, per quantia equivalent al 2 % dels costos estimats de les obres d'edificació i de les obres necessàries per a la implantació de la instal·lació; ascendix el pressupost d'execució material del total de la instal·lació a 893.151,60 € (huit-cents noranta-tres mil cent cinquanta-un euros amb seixanta cèntims d'euro). El cànon es reportarà d'una sola vegada en ocasió de l'atorgament de la llicència urbanística. L'ajuntament pot acordar, a sol·licitud de la part interessada, el fraccionament o l'ajornament del pagament, sempre dins del termini de vigència concedit. L'atorgament d'una pròrroga del termini no comportarà un cànon urbanístic nou.  
  
L'ajuntament podrà acordar la reducció de fins a un 50 % quan la instal·lació siga susceptible de crear ocupació de manera significativa en relació amb l'ocupació local. L'impagament donarà lloc a la caducitat de la llicència urbanística. La percepció del cànon correspon als municipis, i les quantitats ingressades per este concepte s'integraran en el patrimoni municipal del sòl.  
22. Segons el que establix l'article 26 del Reial decret 1183/2020, de 29 de desembre, d'accés i connexió a les xarxes de transport i distribució d'energia elèctrica, els permisos d'accés i de connexió d'instal·lacions construïdes i en servei caducaran quan, per causes imputables a la persona titular de la instal·lació diferents del tancament temporal, finalitze l'abocament d'energia a la xarxa per un període superior a tres anys.  
23. Quant al finançament del projecte, qualsevol variació en la forma de finançament del projecte o en la participació dels socis accionistes de l'empresa promotora s'ha de comunicar a este òrgan en el termini de deu dies des de la modificació, i serà causa de revocació de l'autorització administrativa en cas contrari.  
  
Quart  
Aprovació del pla de desmantellament de les instal·lacions autoritzades i de restauració del terreny i l'entorn afectat.  
Aprovar el Pla de desmantellament i de restauració del terreny i entorn afectat referit a la instal·lació descrita en l'apartat segon, el pressupost total del qual ascendix a 114.782,98 € (cent catorze mil set-cents huitanta-dos euros amb noranta-huit cèntims d'euro) i amb l'abast següent, en atenció de l'informe favorable emés pel Servei d'Infraestructura Verda i Paisatge de data 1 de setembre de 2023:  
  
Una vegada finalitzada l'activitat de manera permanent, es retiraran totes les instal·lacions i s'entregaran totes les restes de material, residus o terres sobrants a gestors autoritzats segons la naturalesa de cada residu, es restauraran finalment els terrenys ocupats al seu estat original i es deixarà l'àrea d'actuació en perfecte estat de neteja.  
Es preveu que, en el moment del cessament de l'activitat, els terrenys de la planta solar presenten un desenvolupament vegetal apte, és a dir, s'haurà desenvolupat una cobertura herbàcia suficient. Igualment, els camins han de mantindre's en perfecte estat durant el funcionament del parc, ja que es consideren necessaris per a les labors d'explotació, i han de presentar unes condicions apropiades per al trànsit de la maquinària necessària (grues, camions amb remolc…) o necessitaran millores lleus.  
Els materials retirats es classificaran i es traslladaran, siga a un abocador autoritzat o a un altre emplaçament per a reciclatge, reutilització i venda posteriors. En funció de la destinació, es manipularan en les condicions requerides perquè l'extracció, l'apilament i el transport en camió permeta l'estat de conservació pertinent. En cas de no reutilització dels mòduls fotovoltaics, es podran utilitzar mitjans mecànics per al desballestament i la compactació, a fi de minimitzar-ne el volum.  
  
La remoció i la restitució dels terrenys comprendrà les actuacions següents:  
- Retirada de les estructures fixes (tancat, estructura de suport dels mòduls, cablejats, caixes de registre, perfils…) i evitar l'abandó de qualsevol element en el medi.  
- Reutilització o reciclatge dels components retirats i transferir-los a gestors autoritzats perquè estos procuren valorar-los en la mesura que siga possible.  
- Restauració o recuperació ambiental de les superfícies afectades després del desmantellament de les instal·lacions.  
Els passos que cal seguir per a l'adequació dels terrenys que han albergat la planta solar seran els següents:  
- S'ha de descompactar prèviament a l'aportació de les terres vegetals, cosa que es durà a terme amb mitjans mecànics. Es milloraran les característiques físiques del sòl, descompactant-lo, a fi d'evitar la formació de reguerons o regalls.  
- S'avaluarà el volum de terres necessàries per a cobrir íntegrament les superfícies alterades per les labors de desmantellament, així com per a restaurar les àrees que albergaven infraestructures diferents.  
  
- Es condicionaran els terrenys afectats per a aconseguir, així, pendents suaus i no discordants amb la topografia regnant en l'àrea. Estes superfícies es localitzaran al voltant de les infraestructures que cal restaurar.  
- S'hi identificaran les superfícies o les àrees d'extracció de terres vegetals, que hauran de tindre els permisos mediambientals corresponents. Les característiques agrològiques hauran de ser similars als sòls afectats (mateixa textura, color, permeabilitat…).  
- Es farà també una aportació d'adob i una remenada posterior amb mitjans mecànics.  
- Es preveu la plantació de cultiu actual en l'entorn (oliveres).  
  
1. Desmantellament de la instal·lació elèctrica BT:  
- Desconnexió i recollida de cablejat d'interconnexió de mòduls, d'inversors, de cablejat elèctric instal·lat en rases sota terra i d'elements de connexió i protecció.  
- Desmantellament de les rases amb posterioritat al desmuntatge de les estructures de suport dels mòduls fotovoltaics i dels suports de les càmeres de videovigilància. Per a fer-ho, es recuperaran totes les arquetes i caldrà restituir les zones afectades del terreny mitjançant rebliment de rases.  
2. Desmantellament dels mòduls fotovoltaics i de la seua estructura de suport:  
- Una vegada desmuntats, els mòduls es traslladaran a un camió mitjançant un carretó elevador i d'una grua. Els mòduls constituïxen un substrat completament inert i es pot considerar material de construcció, per la qual cosa no requeriran cap tractament específic previ a l'abocament en emplaçaments autoritzats.  
- El desmantellament de l'estructura de suport dels mòduls produirà residus, fonamentalment inerts (bàsicament metall). Se separaran els que es puguen reutilitzar, quan les seues característiques i ús ho permeten, dels que es consideren deixalles.  
3. Desmantellament d'LSATS, suports i casetes.  
Esta part del desmantellament es farà sense entrar en conflicte amb les indicacions de la companyia distribuïdora, amb una consulta prèvia.  
Es preveu que els treballs consistisquen en:  
1) Desconnectar les línies subterrànies d'alta tensió del CT al CPiM, del CPiM al CS i del CS al suport del punt de connexió de l'LAAT, així com els serveis auxiliars.  
2) Desconnexió i desmuntatge de suports utilitzats en el sistema de videovigilància.  
3) Desmantellament de les rases. Per a fer-ho, es recuperaran totes les arquetes i caldrà restituir les zones afectades del terreny mitjançant rebliment de rases.  
4) Desconnectar els equips de control, les cel·les de mesura, els transformadors i els ferratges, i tots els elements es guardaran si són susceptibles de ser usats com a recanvis per a emergència o reutilitzats en instal·lacions similars.  
5) Demolició de l'estructura de formigó i formigó armat i excavació de terres dels edificis del CT, CPiM i del CS amb mitjans mecànics. S'utilitzarà un camió grua, en el qual s'apilaran tots els materials.  
  
4. Desmantellament de la instal·lació elèctrica aèria d'AT.  
Es farà segons les indicacions de la companyia distribuïdora, amb consulta prèvia.  
Es preveu desmantellar els cablejats, els fusibles, les autovàlvules, les cadenes i altres elements del suport del punt de connexió a l'LAAT.  
Es preveu mantindre la infraestructura del suport i pontejar l'LAAT per a donar continuïtat a la xarxa.  
5. Desmantellament del tancat perimetral.  
Desmuntatge de la malla metàl·lica i dels pals de tub d'acer reforçat i galvanitzat que constituïxen el tancat perimetral del parc fotovoltaic extraient els tacs prismàtics de formigó en massa, i gestió de cada residu segons la seua naturalesa.  
6. Restitució dels nous vials interns i les seues cunetes.  
Serà necessari restituir el sòl afectat per la construcció de nous vials interns que donen accés a la planta solar fotovoltaica. El terreny haurà patit un desbrossament i una compactació que s'ha d'esmenar perquè quede en el mateix estat previ a la instal·lació del parc.  
  
Amb esta intenció, només seran objecte de desmantellament els vials de nova construcció, atés que els vials disponibles complixen la funció d'accés i via de comunicació als terrenys confrontants; per tant, hauran de quedar-se per a mantindre esta funció.  
Per a la recuperació del sòl ocupat pels vials de nova construcció i les seues cunetes, es proposa una escarificació del terreny amb la intenció de descompactar-lo. A continuació, es reblirà amb terra apropiada; esta actuació pertany a la restauració de sòl.  
  
7. Restauració de les rases.  
Es tindrà en compte que l'extracció d'esta xarxa podria alterar la vegetació que de manera natural haja cobert la superfície que cobrix les línies elèctriques. Este pla preveu l'extracció del cablejat, fet que implicaria desbrossar, obrir les rases, tornar a tancar i restaurar.  
  
8. Restauració del terreny.  
Atés que el terreny és sòl rústic, es requerix restaurar-lo per a tornar a donar-li el mateix ús amb espècies pròpies de la zona geogràfica.  
  
Tant la zona d'instal·lació com la resta de la parcel·la són terrenys que s'han utilitzat com a terreny de cultiu. És per això que el futur ús de la zona d'instal·lació després del desmantellament estarà en harmonia amb el paisatge del lloc.  
És probable que les característiques d'esta zona, així com la qualitat i fragilitat d'esta, siguen diferents de les actuals en el moment de dur a terme el desmantellament de la instal·lació. En el present, predomina el cultiu d'oliveres i vinya, per la qual cosa es pressuposa que es tornarà a implantar algun d'estos cultius perquè l'activitat agrícola harmonitze paisatgísticament.  
Aproximadament dos terços de la superfície tancada quedarà lliure d'instal·lacions pròpiament dites, ja que el sòl sota els panells fotovoltaics podrà complir funcions similars a les que tenia abans de les obres: ser capaç de sustentar vegetació herbàcia i ser hàbitat de la fauna. S'estima, per tant, que només les àrees ocupades per vials d'accés, tancat, inversors, clavaments, etc., seran objecte d'ocupació directa permanent i, per tant, no utilitzable per a una funció paisatgística o ambiental.  
  
Les tasques consistiran en:  
1) Preparació del terreny.  
• Neteja manual d'enderrocs, materials i fem presents en la superfície.  
• Aportació de terra vegetal en zones amb sòl degradat.  
• Estesa de terra vegetal mitjançant ajuda mecànica, en pendents inferiors al 30 %, fins a arribar a una profunditat de llaurada de 50 cm, amb remoció de terra sense extracció.  
2) Subsolatge del sòl solt amb ajuda mecànica. El marc de plantació utilitzat és un quadrat de 7 × 7 metres.  
3) Compra d'exemplars vegetals: s'utilitzaran un total de 198 plantes d'oliveres (Olea europea) d'almenys 1,50 m d'altura.  
Es prestarà especial atenció durant el desmantellament per a no danyar les 103 oliveres que es plantaran durant la construcció de la PSFV, amb la qual cosa la parcel·la comptarà amb 301 oliveres al final del desmantellament.  
La persona titular constituirà la garantia econòmica que es detalla en l'autorització de construcció prèviament a la sol·licitud d'autorització d'explotació provisional, segons el que indica el Decret llei 14/2020.  
  
  
Cinqué. Publicacions, notificacions i comunicacions que es faran d'esta resolució  
Ordenar, de conformitat amb el que disposa l'article 31 del Decret llei 14/2020:  
- La publicació d'esta resolució en el Diari Oficial de la Generalitat Valenciana i en el Butlletí Oficial de la Província d'Alacant; es fa constar, a més, que la publicació es farà igualment als efectes que determina l'article 44 de la Llei 39/2015, d'1 d'octubre, del procediment administratiu comú de les administracions públiques, de notificació d'esta resolució a les persones titulars desconegudes o amb domicili ignorat o a aquelles a les quals s'ha intentat notificar, però no ha sigut possible.  
- La publicació en el lloc d'internet de la Conselleria d'Innovació, Indústria, Comerç i Turisme, en l'apartat d'energia (https://cindi.gva.es/va/web/energia/instal-lacions-autoritzades, en valencià, i https://cindi.gva.es/es/web/energia/instal-lacions-autoritzades, en castellà).  
  
- La notificació/comunicació de la present resolució a la persona titular i a totes les administracions públiques o organismes i empreses de serveis públics o serveis d'interés general que han intervingut, o han hagut d'intervindre, en el procediment d'autorització; les que han emés, o hagueren d'emetre, un condicionat tècnic al projecte d'execució, a les persones titulars de béns i drets afectats i a la resta de parts interessades en l'expedient.  
Les autoritzacions concedides es traslladaran a l'Institut Cartogràfic Valencià per a la incorporació de les dades territorials, urbanístiques, mediambientals i energètiques més representatives de la instal·lació a la cartografia pública de la Comunitat Valenciana.  
D'acord amb el paràgraf segon de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, esta autorització s'atorga, sense perjudici de les concessions, les autoritzacions, les llicències i els permisos, tant públics com privats, que haja d'obtindre el sol·licitant per a l'execució i la posada en marxa de la instal·lació a què es referix la resolució actual, d'acord amb altres disposicions que resulten aplicables i, especialment, les relatives a l'ordenació del territori i al medi ambient. En tot cas, esta autorització s'emet sense perjudici de tercers i no afecta els drets particulars.  
  
Serà causa de revocació d'esta resolució, amb tràmit previ del procediment oportú, l'incompliment o la inobservança de les condicions que s'hi expressen, la variació substancial de les característiques descrites en la documentació presentada o l'incompliment o el no manteniment dels pressupostos o els requisits essencials o indispensables, legals o reglamentaris, que s'han tingut en compte per a l'atorgament, així com qualsevol altra causa que ho justifique degudament i motivadament. En particular, la caducitat dels permisos d'accés i connexió suposarà la ineficàcia de les autoritzacions que s'atorguen en esta resolució.  
  
Contra esta resolució, que no posa fi a la via administrativa, s'hi pot interposar un recurs d'alçada davant de la Direcció General d'Energia i Mines en el termini d'un mes, comptat des de l'endemà del dia en què tinga lloc la notificació de la present, de conformitat amb el que disposen els articles 121 i 122 de la Llei 39/2015, d'1 d'octubre, del règim jurídic de les administracions públiques i del procediment administratiu comú.  
  
Alacant, 17 de novembre de 2023.- La cap del Servei Territorial d'Indústria, Energia i Mines d'Alacant: Rosa María Aragonés Pomares.